Mads Olsen (SF), 2025-11-28:
Tak for ordet, formand.
Jeg tror, at jeg ligesom hr. Frederik Vad vil starte med noget, der er forkert, nemlig omkring den her befolkningsprognose, som DF har forelsket sig i, hvor man siger, at i 2096 vil der være et flertal i Danmark, som er indvandrere og efterkommere, og at danskerne altså vil være et mindreta.
Hvis jeg lige skal citere en artikel fra videnskab.dk, så skriver de f.eks.: I hans excelark er alle derimod regnet som indvandrere og efterkommere, hvis de har udenlandske aner i deres slægt, f.eks. en svensk oldemor.
Så er man indvandrer eller efterkommer, eller hvordan man nu vil definere det.
Det synes jeg bare er en meget mærkværdig måde at definere tilhørsforholdet til Danmark på.
Så er de åbenbart ikke danskere.
I forhold til den her forespørgselsdebat vil jeg sige, at nogle gange føles debatten om Den Europæiske Menneskerettighedskonvention, som at balancere i et tordenvejr på en line spændt ud mellem retssikkerhed og retsfølelse.
For hvis man tager et skridt til den ene side bliver man skudt i skoene, at man lader Strasbourg diktere dansk udlændingpolitik, mens man med ét skridt til den anden risikerer at blive italesat, som om man var i den nationalistisk grøft, hvor menneskerettigheder blot er fodnoter, man kan rive ud, når de er besværlige.
I SF vil vi sådan set ingen af delene.
Vi insisterer på nuancerne, for hvad er det egentlig, vi diskuterer i dag?
Jo, vi diskuterer, hvem der bestemmer, hvem der kan blive i Danmark – er det Danmark eller Strasbourg?
Og kan man forsvare menneskerettighederne, mens man kritiserer fortolkningen af dem?
Det synes jeg egentlig godt man kan sige.
Det er jo netop vores opgave på venstrefløjen at stå vagt om et internationalt regelbaseret samfund, samtidig med at vi værner om konventioner, der fungerer i den virkelige verden og tør tage de debatter, der opstår ude i den virkelige verden.
For vi skal være ærlige om, at der findes sager, hvor dommere i Strasbourg når frem til afgørelser, som almindelige mennesker jo simpelt hen ikke forstår, og som jeg ikke forstår.
Det handler om sager, hvor personer, der har fået alt det Danmark kunne give såsom uddannelse, sikkerhed, fællesskab, kvitterer med vold, kriminalitet og overgreb.
Og når de ikke kan udvises, fordi artikel 8 fortolkes så bredt, så står vi med et problem.
Derfor vil jeg sige, at vi ikke skal melde os ud, men vi skal styrke den demokratiske opbakning indefra.
Vi skal ruste konventionen, så den kan stå imod de tendenser, vi ser træder tættere og tættere frem.
For vi står midt i en verden, hvor fundamentet under de internationale spilleregler har slået de første sprækker.
Og spørgsmålet bliver kun mere uundgåeligt: Skal Danmark unilateralt vende ryggen til international konventioner, bare fordi vi møder modstand?
Nej, det skal vi selvfølgelig ikke.
Men betyder det, at vi herinde i Folketinget skal holde os fra at diskutere de problemer, der opstår, når konventionernes fortolkning spænder ben for vores egen lovgivning?
Nej, det skal vi selvfølgelig ikke.
Vi skal turde se problemerne i øjnene; det skal enhver ansvarlig politiker altid kunne gøre.
Vi skal diskutere dem, ikke løbe fra dem.
For hvis vi på venstrefløjen nægter at tage fat, risikerer vi at stå tilbage uden en en konvention at forsvare, fordi opbakningen er smuldret mellem fingrene på os.
Og det er ikke nogen ekstrem position; det er faktisk kun et fåtal her i folketinget, der reelt ønsker et farvel til menneskerettighedskonventionen i morgen.
Der findes nemlig mange, ikke bare progressive, men også bare bevarende kræfter i Europa, der skubber tilbage, når Trump sammen med sine europæiske folk forsøger at rive fundamentet ned, mursten for mursten.
Statsministeren sagde det meget præcist i Folketingssalen: Med den verden, vi er i i dag, hvis vi opsiger kommissionerne, risikerer verdenssamfundet at erodere.
Jeg og SF er enige, og lad mig derfor læse vores vedtagelse tekst op:
Forslag til vedtagelse
» Folketinget konstaterer, at Danmark til enhver tid skal og bør overholde internationale konventioner og forpligtelser, og at menneskerettighederne er fundamentet for en retfærdig retsstat.
Folketinget konstaterer desuden, at regeringen vil igangsætte en grundig udredning af Danmarks forpligtelser og muligheder i forbindelse med Den Europæiske Menneskerettighedskonvention og afgørelser fra Den Europæiske Menneskerettighedsdomstol.«